Foran næsten 4000 tilskuere udspillede Aalborg Pirates Odense Bulldogs med hele 6-0, og kampen blev i realiteten afgjort efter de første 20 effektive minutter, for da førte hjemmeholdet med 3-0, og “hundene“ fra Odense fik ikke et ben til jorden. I stedet viste Odenses spillere sig fra den mindre pæne side og begyndte bevist at lave små svinestreger mod hjemmeholdets spillere. Især den tidligere Frederikshavner-spiller Mathias H. Mølgaards angreb direkte i ansigtet på Mikkel Højbjerg var grimt, og Mølgaard fik matchstraf og måtte til stor pibekoncert skøjte fra isen. Spillerne fra Aalborg Pirates beholdt begge skøjter på isen og lod sig ikke provokere. I stedet holdt de nærmest legestue i resten af kampen, og med to scoringer i anden periode til 5-0 var kampen punkteret. Og det blev kun til en enkelt scoring i tredje periode, så slutresultatet blev 6-0. Allerede mandag aften mødes de to hold igen, i det der kan blive den sidste kamp i semifinaleserien. Der spilles bedst af syv kampe, og foran 3-0 i kampe er det svært at se, hvordan Odense Bulldogs overhovedet kan true Aalborg Pirates. Mon ikke Aalborg Pirates kan køre fra Odense med endnu en sejr og en tiltrængt pause, inden det går løs med kampen om guldet mod enten Esbjerg eller Rungsted. Skulle Odense vinde mandag, spiller de to hold igen onsdag aften i Aalborg i en femte kamp. Se video fra søndagens kamp:

Referat:
Det skal gå mere end galt, hvis ikke Aalborg Pirates mandag aften sikrer sig adgang til dette års finale i Ishockey efter ren opvisningsspil i den tredje semifinalekamp.